คำสั่งของคณะปฏิรูปการปกครองแผ่นดิน ฉบับที่ 5
คำสั่งของคณะปฏิรูปการปกครองแผ่นดิน
คำสั่งของคณะปฏิรูปการปกครองแผ่นดิน
ฉบับที่ ๕[๑]
 

เพื่อให้การบริหารราชการของคณะปฏิรูปการปกครองแผ่นดิน
ดำเนินไปด้วยความเรียบร้อย เพื่อความมั่นคงของชาติ และความผาสุกของประชาชน
คณะปฏิรูปการปกครองแผ่นดินจึงให้สื่อมวลชนทุกประเภท ปฏิบัติดังต่อไปนี้

๑. ให้หนังสือพิมพ์รายวัน
และสิ่งตีพิมพ์ต่อประชาชนอื่น ๆ ที่เสนอข่าวและข้อเขียนแสดงความคิดเห็นทั้งภาษาไทยและภาษาต่างประเทศ
หยุดทำการพิมพ์ออกจำหน่ายจ่ายแจก ตั้งแต่บัดนี้เป็นต้นไป ทั้งนี้ จนกว่าคณะปฏิรูปการปกครองแผ่นดินจะมีคำสั่งเป็นอย่างอื่น

๒. ให้นิตยสารรายสัปดาห์ และสิ่งตีพิมพ์ต่อประชาชนอื่น
ๆ ที่เสนอข้อเขียนและเรื่องประเภทสารคดีและบันเทิงคดีส่งข้อเขียนและเรื่องต่าง ๆ
ผ่านการตรวจสอบจากคณะกรรมการตรวจสอบข่าวสาร
ซึ่งได้รับมอบหมายจากคณะปฏิรูปการปกครองแผ่นดิน ก่อนทำการพิมพ์ออกจำหน่ายจ่ายแจก ตั้งแต่บัดนี้เป็นต้นไป

๓. ให้สถานีวิทยุกระจายเสียงทุกสถานี
ทั้งที่เป็นของทางราชการและของเอกชน งดรายการประจำของสถานี
และให้ถ่ายทอดการกระจายเสียงจากสถานีวิทยุแห่งประเทศไทย ในความควบคุมของกรมประชาสัมพันธ์เท่านั้น

๔. ให้สถานีวิทยุโทรทัศน์ทุกสถานี
ทั้งที่เป็นของทางราชการและของเอกชนอยู่ในความควบคุมของคณะกรรมการที่ทางคณะปฏิรูปการปกครองแผ่นดิน
แต่งตั้งขึ้นโดยเฉพาะ

๕. เอกสารและสิ่งตีพิมพ์ทุกชนิด
ซึ่งเสนอข่าวสาร บทความ และข้อเขียนแสดงความคิดเห็นอันส่อไปในทางก่อให้เกิดความแตกแยกความสามัคคีในชาติ
หรือชี้นำผู้อ่านให้เกิดความนิยมเลื่อมใสในลัทธิคอมมิวนิสต์
อันจะเป็นการทำลายความมั่นคงของชาติ ไม่ว่าในวิถีทางใด
ให้เก็บริบและทำลายให้หมดสิ้น

ให้กระทรวงมหาดไทยดำเนินการตามคำสั่งนี้
ทั้งนี้ ตั้งแต่บัดนี้เป็นต้นไป


สั่ง ณ วันที่ ๖ ตุลาคม พุทธศักราช ๒๕๑๙
พลเรือเอก สงัด
ชลออยู่
หัวหน้าคณะปฏิรูปการปกครองแผ่นดิน
บัญชีท้ายคำสั่งของคณะปฏิรูปการปกครองแผ่นดิน
ฉบับที่ ๕
 

ให้บุคคลดังต่อไปนี้เป็นกรรมการตรวจสอบข่าวสารหนังสือพิมพ์
๑. นายอุกฤษ มงคลนาวิน เป็นประธานกรรมการ
๒. นางเติมสิริ บุญยสิงห์ เป็นกรรมการ
๓. นางวิมล เจียมเจริญ เป็นกรรมการ
๔. ร้อยตำรวจเอก อาทร บุญประสาท เป็นกรรมการ
๕. พลตรี กฤษณ์ ชีเจริญ เป็นกรรมการและเลขานุการ
บัญชีท้ายคำสั่งของคณะปฏิรูปการปกครองแผ่นดิน
ฉบับที่ ๕
 

ให้บุคคลต่อไปนี้เป็นกรรมการควบคุมวิทยุ
โทรทัศน์
๑. นายกำจัด กีพานิช เป็นประธานกรรมการ
๒. นายดนัย ศรียาภัย เป็นกรรมการ
๓. นายอุทิศ นาคสวัสดิ์ เป็นกรรมการ
๔. ร้อยตำรวจเอก อาทร บุญประสาท เป็นกรรมการ
๕. นายอาคม มกรานนท์ เป็นกรรมการ
๖. พลตรี กฤษณ์ ชีเจริญ เป็นกรรมการและเลขานุการ























สุกัญญา/ผู้จัดทำ
๘
เมษายน ๒๕๕๓
นฤดล/ตรวจ
๑๕ พฤศจิกายน ๒๕๕๓

[๑]
ราชกิจจานุเบกษา เล่ม ๙๓/ตอนที่ ๑๒๐/ฉบับพิเศษ หน้า ๑๕/๖ ตุลาคม ๒๕๑๙